РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/170-14

4. јул 2014. године

Б е о г р а д

ЗАПИСНИК

ТРЕЋЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 1. ЈУЛА 2014. ГОДИНЕ

Седница је почела у 15,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, проф. др Милета Поскурица, др Александар Радојевић, мр. др Љубица Мрдаковић Тодоровић, др Весна Ракоњац, др Радослав Јовић, др Дарко Лакетић, Елвира Ковач, проф. др Душан Милисављевић, Милена Ћорилић, Невена Стојановић и др Љиљана Косорић.

Седници Одбора присуствовала је заменица одсутног члана Одбора др Драгана Баришић (др Предраг Мијатовић).

Седници нису присуствовали чланови Одбора проф. др Милан Кнежевић и др Милан Латковић, као ни њихови заменици.

Поред чланова Одбора седници су присуствовали народни посланици: др Слободан Гвозденовић, др Јездимир Вучетић, др Љиљана Бероња и др Александар Перановић.

Седници је присуствовао и државни секретар у Министарству здравља проф. др Берислав Векић.

Пре преласка на усвајање дневног реда, констатовано је да др Дарко Лакетић из техничких разлога није у могућности да користи Е парламент, те да ће се у наставку седнице усмено изјашњавати приликом гласања, док ће други чланови Одбора гласати кроз систем Е-парламента.

На предлог председнице Одбора, већином гласова, усвојен је следећи:

Д н е в н и р е д

1. Одређивање представника Одбора сагласно члану 2. Меморандума о сарадњи између Министарства здравља, Одбора за здравље и породицу и других државних органа;

2. Разматрање представки грађана и организација упућених Одбору;

3. Разно

Пре преласка на разматрање утврђеног дневног реда усвојен је, без примедаба, Записник друге седнице Одбора, одржане 9. јуна 2014. године.

Прва тачка дневног реда – **Одређивање представника Одбора сагласно члану 2. Меморандума о сарадњи између Министарства здравља, Одбора за здравље и породицу и других државних органа**

Председник Одбора проф. др Славица Ђукић Дејановић обавестила је присутне да је текст Меморандума достављен свим члановима Одбора у материјалу за ову седницу а затим је указала да је Националном стратегијом за борбу против корупције у Републици Србији од 2013. до 2018. године, као и Акционим планом за њено спровођење, предвиђена мера ''Унапређивање сарадње и кординације активности између релевантних институција на сузбијању корупције у систему здравствене заштите" за чију реализацију је одговорно Министарство здравља. С тим у вези, као прву активност предвиђену за реализацију ове мере навела је потписивање Меморандума о сарадњи са Министарством правде и државне управе, Министарством унутрашњих послова, Одбором за здравље и породицу Народне Скупштине, Републичким тужиоцем, Државном ревизорском институцијом и Агенцијом за борбу против корупције. Истакла је да су се стране потписнице овог акта определиле да изграде систем сталне обавезне међусобне координације кроз успостављање проактивног приступа у спречавању ризика на корупцију у области здравства.

Имајући у виду да је тачком 2. Меморандума предвиђено да потписници одреде свог представника који ће учествовати на редовним састанцима ради остварења стратешког циља који гласи: у одељку за ''Здравство''- ''Успостављени ефикасни механизми за интегритет, одговорност и транспарентност у доношењу и спровођењу одлука'', предложила је народног посланика др Бранислава Блажића за представника Одбора за здравље и породицу. Потом је поводом ове тачке дневног реда отворила расправу.

Проф. др Душан Милисављевић је истакао значај ове теме, посебно имајући у виду да корупција у здравству постоји дуги низ година и да ова појава руши углед лекарске професије. С тим у вези је навео да борба против корупције треба да буде транспарентна, јасно дефинисана и покренута на свим нивоима; да започете афере у вези са пословањем Галенике, набавком вакцина, великом количином лекова, скенера и магнетних резонанци треба да се испитају до краја; као и да јавности треба да се прикажу подаци о свим утрошеним средствима добијеним из донација Европске уније за област здравства од 2000. године, будући да пацијенти не осећају бољитак од тих донација. Додао је и да подржава предлог председнице Одбора.

На предлог председнице Одбора, Одбор је већином гласова (13 гласова за, двоје није гласало од 15 присутних) одредио др Бранислава Блажића за представника Одбора, у складу са тачком 2. Меморандума о сарадњи између Министарства здравља, Одбора за здравље и породицу и других државних органа.

Друга тачка дневног реда – **Разматрање представки грађана и организација упућених Одбору**

Председница Одбора проф. др Славица Ђукић Дејановић обавестила је присутне да је Радна група за разматрање представки грађана и организација из делокруга рада овог одбораодржала састанак и да је известилац др Дарко Лакетић.

Др Дарко Лакетић је известио Одбор да је Радна група размотрила 29 представки, уз напомену да неке од њих датирају из периода претходног мандата, али да су због континуитета рада и оне разматране. Додао је да су представке хронолошки наведене у прегледној информацији под тачком 3. у Е-парламенту. Потом је сваку представку, као и предлог Радне групе о поступању Одбора након разматрања истих, укратко предочио присутнима и навео следеће:

1. Подносилац: **Градски завод за плућне болести и туберкулозу, Београд** (18 Број 511-4607/13 од 03.12.2013.) Предмет: Апел директора да се помогне овој установи, јер се ни после годину дана од њеног затварања, због небезбедности објекта, не назире решење надлежних институција у граду да се ово питање реши. Због нерешених имовинских односа, директор Завода упозорава и на могућност злоупотребе у вези са променом намене објекта и парцеле на којој се налази Завод, те моли да се ово питање реши и да Завод коначно почне да ради у интересу великог броја пацијената. Предлог Радне групе: представку проследити Министарству здравља на надлежност с молбом да се поводом изнетог проблема изнађе одговарајуће решење у интересу бројних пацијената и о томе извести Одбор.

2. Подносилац: **Ђорђе Раковић, Крагујевац** (18 Број 07-4664/13 од 6.12.2013.) Предмет: Указивање на кршење одредби важећих прописа у области образовања и васпитања у предшколској установи Нада Наумовић у Крагујевцу. Предлог Радне групе: С обзиром на то да је спровођење и примена Закона о основама система образовања и васпитања, као и Закона о предшколском образовању и васпитању у надлежности Министарства просвете, науке и технолошког развоја, предлог је да се представка проследи овом министарству на разматрање.

3. Подносилац: **Прим. др Наталија Косела, Београд** (18 Број 07-4724/13 од 12.12.2013.) Предмет: Притужба на рад руководства Дома здравља Раковица против којих води седмогодишњи радни спор пред Првим основним судом у Београду. Предлог Радне групе: обавестити подносиоца да имајући у виду да води вишегодишњи поступак пред судом, питање радног спора није у надлежности овог одбора.

4. Подносилац: **Специјалисти и више сестре Кућног лечења Дома здравља ''Звездара'', Београд** (18 Број 120-4755/13 од 13.12.2013.) Предмет: Обраћање Одбору ради примене Уредбе о коефицијентима за обрачун и исплату плата запослених у јавним службама, јер сматрају да се иста тумачи и примењује на штету специјалиста и сестара са вишом стручном спремом који раде на пословима кућног лечења. Предлог Радне групе: представку проследити Министарству здравља, Сектору за инспекцијске послове и Сектору за организацију здравствене службе, ради тумачења наведене Уредбе, те да о томе известе подносиоца представке.

5. Подносилац: **НВО ''Вратите нам отету децу'' Крагујевац**, (18 Број 07-4768/13 од 16.12.2013.) Предмет: Упознавање Одбора са иницијативама Удружења: за укључење Удружења у израду предлога специјалног закона о случајевима несталих беба из породилишта у периоду од 1965. до 2013. године; за покретање регресне тужбе РС против лица која су прикривала осумњичене лекаре и медицинско особље у болницама; за забрану кремирања беба у породилиштима; за допуну Кривичног законика одредбом да за кривично дело крађе беба нема застарелости; за санкционисање свих починилаца казном од 40 година затвора; за доношење Закона о евиденицији у области здравства; за отварање матичних књига рођених и умрлих у РС ради увида у потврде о смрти беба; за отварања архива МУП-а, за увид у поступке иностраног усвајања новорођенчади, као и за утврђивање истине о конкретним случајевима крађе беба у породилишту у Крагујевцу. Предлог Радне групе: имајући у виду да се Удружење позива на пресуду Европског суда за људска права у Стразбуру, проследити представку Министарству правде на надлежност.

6. Подносилац: **Др Магдалена Конић**, Београд(18 Број 07-4782/13 од 16.12.2013.) Предмет: Молба за помоћ ради решавања питања запослења на месту клиничког лекара у КЦ Србије на пословима хирургије које обавља протеклих девет година, уз напомену да има све позитивне препоруке начелника одељења. Предлог Радне групе: представку проследити Министарству здравља, Сектору за инспекцијске послове на надлежност.

7. Подносилац: **Ана Маринковић, Рашка** (18 Број 07-4770/13 од 16.12.2013.) Предмет: Подносилац се у име родитеља деце оболеле од Дишенове мишићне дистрофије обраћа Одбору с молбом да се наша држава укључи у истраживање које спроводи британска компанија ''SUMMIT'' у сарадњи са проф. Кеј Дејвис са Унивезитета у Оксфорду како би оболела деца из Србије била укључена у клиничка испитивања лека који им пружа шансу за излечење. Предлог Радне групе: представку проследити Министарству здравља и Републичком фонду за здравствено осигурање на надлежност с молбом да о свом ставу поводом изнетог питања извести Одбор и подносиоца представке.

8. Подносилац: **Предраг Гушић, директор фармацеутске компаније ''Merck Sharp & Dohme''** (18 Број 06-4809/13 од 18.12.2013.) Предмет: Обраћање Одбору дописом којим траже да се лек Januvia уврсти у Листу лекова за особе оболеле од дијабетеса типа 2, као што је то случај са земљама у окружењу. Предлог Радне групе: обавестити подносиоца да је питање које је покренуо, сагласно члану 212. Закона о здравственом осигурању, у надлежности Републичког фонда за здравствено осигурање.

9. Подносилац: **Биљана Лукић Јанковић, Београд** (18 Број 07-5057/13 од 30.12.2013.) Предмет: Обраћање одбору поводом захтева за ревизију управног поступка који се води пред РФЗО ради упућивања мал. Михаила Јанковића на лечење у иностранство, у складу са одлуком суда. Предлог Радне групе: представку проследити Републичком фонду за здравствено осигурање на надлежност, а сагласно члану 212. став 5. Закона о здравственом осигурању, према којем овај фонд обезбеђује финансијске и друге услове за остваривање права на коришћење здравствене заштите у иностранству, односно за упућивање осигураних лица на лечење у иностранство.

10. Подносилац: **Град Ниш, Савет за здравље града Ниша** (18 Број 5-5055/13 од 30.12.2013.) Предмет: Иницијатива за доношење закона о заштити права здравствених радника; за одобравање волонтерских специјализација за дефицитарне гране медицине, као и одобрење за запослење нових лекара због одласка лекара у пензију. Предлог Радне групе: представку проследити Министарству здравља на надлежност с молбом да Одбор известе о свом ставу поводом ове иницијативе.

11. Подносилац: **Драган Лазић, Трстеник** (18 Број 07-70/14 од 14.01.2014.) Предмет: Притужба подносиоца на несавесно и нестручно поступање лекара у Здравственом центру Крушевац. Предлог Радне групе: представку проследити Министарству здравља, Сектору за инспекцијске послове на надлежност, с молбом да о поступању и предузетим мерама обавесте Одбор и подносиоца представке.

12. Подносилац: **Мирјана Пјевић, Београд** (18 Број 07-172/14 од 23.01.2014.) Предмет: Подносилац износи сумње да је њен син преминуо услед нестручне и неблаговремене интервенције Службе хитне помоћи. Предлог Радне групе: представку проследити Министарству здравља, Сектору за инспекцијске послове, на надлежност, с молбом да о свом поступању извести подносиоца представке.

13. Подносилац: **Петар Петровић, Ниш** (18 Број 07-1189/14 од 23.01.2014.) Предмет: Подносилац апелује да се Зорану Драшковићу из Ниша, којег заступа, врати незаконито укинута инвалиднина, односно призна својство војног инвалида. Предлог Радне групе: након консултација са представницима Министарства за рад, запошљавање, борачка и социјална питања сугерисано је да именовани поднесе нови захтев за признавање својства мирнодопског војног инвалида, сходно члану 89. став 4. Закона о основним правима бораца, војних инвалида и породица палих бораца, по ком захтеву ће поново бити упућен на медицинско испитивање.

14. Подносилац: **Љубомир Лујонов, Српска Црња** (18 Број 07-177/14 од 24.01.2014.) Предмет: Апел подносиоца да му се помогне јер је у изузетно тешкој материјалној ситуацији, те нуди бубрег у стању очаја због немоћи да обезбеди основне услове за живот своје породице. Предлог Радне групе: представку проследити Министарству за рад, запошљавање, борачка и социјална питања, као и надлежном центру за социјални рад на поступање, с молбом да испита да ли су именовани или чланови његове породице корисници права из области социјалне заштите, те да се изнађе одговарајуће решење у складу са законом како би се помогло овој многочланој породици са децом, и да о томе известите Одбор за здравље и породицу, као и подносиоца представке.

15. Подносилац: **Сања Јагличић, Крагујевац** (18 Број 07-176/14 од 24.01.2014.) Предмет: Апел подносиоца мајке тешко оболелог сина која тражи да се њеном детету омогући лечење у иностранству у складу са мишљењем Конзилијума спиналног центра Института за ортпедско хируршке болести ''Бањица''. Предлог Радне групе: представку проследити Републичком фонду за здравствено осигурање на надлежност, а сагласно члану 212. став 5. Закона о здравственом осигурању, према којем овај фонд обезбеђује финансијске и друге услове за остваривање права на коришћење здравствене заштите у иностранству, односно за упућивање осигураних лица на лечење у иностранство.

16. Подносилац: **Савет за праћење спровођења пројеката из области ХИВ/АИДС-а и туберкулозе, Београд** (18 Број 5-252/14 од 03.02.2014.) Предмет: Апел да се хитно купе и доставе здравственим установама сви неопходни лекови за лечење мултирезистентне туберкулозе. Предлог Радне групе: Имајући у виду да је најбоља превенција туберкулозе да се рано открије и без прекида лечи, те да држава има одговорност да спречи епидемиолошке и друштвене последице ширења ове болести, предлог је да се представка проследи Министарству здравља и Републичком заводу за здравствено осигурање на надлежност, с молбом да Одбор обавесте о предузетим мерама.

17. Подносилац: **Радмила Даниловић, Лазаревац** (18 Број 07-268/14 од 05.02.2014.) Предмет: Молба за помоћ јер је тежак болесник и нема средстава да плаћа прегледе ултразвука и друге контролне прегледе, које од ње траже лекари. Предлог Радне групе: представку проследити Министарству здравља, Сектору за инспекцијске послове, на надлежност, те да о свом поступању извести подносиоца представке.

18. Подносилац: **Александар Ивезић, Ниш** (18 Број 07-404/14 од 28.02.2014.) Предмет: Притужба подносиоца Александра Ивезића на рад др Љубисављевића, начелника Уролошког одељења Здравственог центра Крушевац-Општа болница, због несавесног лечења његовог оца. Предлог Радне групе: представку проследити Министарству здравља, Сектору за инспекцијске послове на надлежност, с молбом да о поступању и предузетим мерама обавесте Одбор и подносиоца представке.

19. Подносилац: **Јованка Ралић, Рума** (18 Број 07-2915/13 од 07.05.2014.) Предмет: Притужба на рад Драгана Шашића, директора Коморе медицинских сестара и здравствених техничара Србије, који према наводима подносиоца злоупотребљава свој положај и незаконито поступа са новцем коморе. Известилац је подсетио да је Министарство финансија извршило контролу наменског и законитог коришћења средстава код Коморе медицинских сестара и здравствених техничара Србије и Записник о контроли број 401-00-1967/2013-37 од 15.10.2013. године достављен је одбору са информацијом да Министарство припрема пријаву за привредни преступ против ове коморе, о чему је већ раније обавештена Јованка Ралић.

Известилац Радне групе се затим осврнуо и на притужбе на рад других комора, те на предлог др Предрага Мијатовића, са претходне седнице да се преиспита законитост рада и финансијског пословања Лекарске коморе Србије. Предлог Радне групе: упутити ургенцију Министарству финансија – Одељењу за буџетску инспекцију Одбора да се спроведе надзор над законитим и наменским коришћењем средстава Лекарске коморе Србије и Стоматолошке коморе Србије сагласно члану 50. Закона о коморама здравствених радника.

20. Подносилац: **Центар за афирмацију позитивног живота-К Клуб, Београд** (18 Број 713-1477/14 од 14.05.2014.) Предмет: Предлог за измену члана 250. Кривичног законика који се односи на преношење ХИВ инфекције. Предлог Радне групе: представку проследити Министарству правде и државне управе ради мишљења о изнетом предлогу.

21. Подносилац: **Друштво мултиплесклерозе Војводине** (18 Број 07-1517/14 од 16.05.2014.) Предмет: Подносиоци траже да Атомска бања Горња Трепча постане саставни део Плана мреже здравствених установа у државној установи, како би оболели од ове тешке болести остварили право на рехабилитацију на терет РФЗО. Предлог Радне групе: представку проследити Министарству здравља и Републичком фонду за здравствено осигурање на разматрање;

22. Подносилац: **Александар Мастелица, представник групе угрожених грађана из Винче и Душан Младеновић, правни заступник ових грађана, Београд** (18 Број 07-1761/14 од 28.05.2014.) Предмет: Петиција грађана Винче против изгрдње далековода у непосредној близини школе, обданишта и стамбених објеката, ради опасности по живот и здравље људи од последица зрачења. Предлог Радне групе: представку проследити Министарству пољопривреде и заштите животне средине, као и Министарству здравља, Сектору за јавно здравље и програмску здравствену заштиту, ради мишљења о овом питању, с молбом да о томе извести Одбор, као и подносиоце представке.

23. Подносилац: **Удружење родитељство на првом месту- Бебац, Нови Сад** (18 Број 07-1943/14 од 12.06.2014.) Предмет: Захтев да се хитно реши проблем исхране породиља у породилиштима у Србији, односно да се породиљама омогуће квалитетни оброци за време њиховог боравка у здравственој установи. Предлог Радне групе: представку проследити Министарству здравља ради разматрања изнетог захтева.

24. Подносилац: **Мирјана Шћеповић Ћирић** (18 Број 5-1944/14 од 12.06.2014.) Предмет: Тражи доношење закона о примени медицинске марихуане (канабиса) за лечење свих болести за које је регистрована у развијеним државама света, имајући у виду многе студије и медицинске доказе светских универзитета и клиника које потврђују лековито дејство канабиса. Предлог Радне групе: представку проследити Министарству здравља и Републичком фонду за здравствено осигурање ради мишљења о овој иницијативи, с молбом да о томе обавесте подносиоца представке.

25. Подносилац: **Поповић Радмила, Рума** (18 Број 07-2088/14 од 23.06.2014.) Предмет: Молба да Одбор затражи од Јавног тужиоца РС да утврди зашто се суд у Београду огласио ненадлежним у њеном случају. Предлог Радне групе: Имајући у виду да се питање односи на поступање суда који је према Уставу Републике Србије у свом раду независан, подносиоца представке обавестити да Одбор за здравље и породицу нема право да утиче на рад правосуђа, односно да питање није у делокругу рада овог одбора.

Радна група је предложила да се архивирају представке неразумљивог, нејасног и увредљивог садржаја и као такве издвојила представке следећих подносилаца: **Васић Слободана** (18 Број 07-2722/12 од 24.12.13.), **Младеновић Драгана** (18 Број 07-3431/13 од 07.10.13. и 29.01.14.), **Филиповић Милована** (18 Број 07-3137/13 од 23.04. 14.) и **Тимић Владимира** (18 Број 07-1818/14 од 02.06.14.).

Проф. др Душан Милисављевић је захтевао да убудуће добије копију представке као опозициони посланик, те је пренео свој утисак да је Радна група при разматрању одређених представки била више наклоњена институцијама него појединцима. С тим у вези, апострофирао је да пацијент, а не институције, треба да буде у центру здравственог система, као и да Одбор у оквиру своје контролне улоге над извршном влашћу требаод РФЗО да захтева одговоре на питања зашто неким осигураницима није омогућено адекватно лечење.

Известилац Радне групе др Дарко Лакетић је одговорио да се представка упућује органу или организацији надлежној за одређено питање, од које се тражи тумачење и одговор. Сложио се са ставом да пацијент треба да буде у центру здравственог система те да свака одлука може да се преиспита и исправи уколико за то има основа.

Др Александар Радојевић, члан Радне групе, осврнуо се на представку породице Јагличић из Крагујевца, који апелују да се њиховом шестогодишњем детету, оболелом од тешког деформитета кичме, омогући лечење у иностранству у складу са мишљењем Конзилијума спиналног центра Института за ортпедско хируршке болести ''Бањица''. Имајући у виду да је РФЗО разматрао мишљење овог конзилијума и да је два пута одбио могућност лечења детета у иностранству, предложио је да Министарство здравља заједно са РФЗО формира заједничку комисију како би се решио проблем овог детета.

Председница Одбора проф. др Славица Ђукић Дејановић истакла је да Правилник о условима и начину упућивања осигураних лица на лечење у иностранство дефинише индикациона подручја болести која се могу слати на лечење ван земље. С тим у вези је сугерисала да би Одбор требало да се заложи за проширивање постојећих индикација у Правилнику, имајући у виду да живот намеће нове дијагностичке категорије које се у нашој земљи не могу успешно лечити. Додала је да РФЗО не може донети одлуку која није у складу са важећим актима, те да стога треба инсиситирати на измени и допуни овог правилника, али сагласно пре свега правилима и ставовима струке.

Проф. др Душан Милисављевић је поводом случаја тешко оболелог дечака изнео да је на молбу родитеља помагао у решавању њиховог проблема, те је обавестио Одбор да је другостепена комисија РФЗО донела решење којим се дечаку одобрава лечење у иностранству. Нагласио је да Одбор треба да се залаже за системске промене у области здравства, да коначну одлуку о упућивању деце на лечење ван земље треба да дају комисије у чијем су саставу компетентни здравствени стручњаци, односно да овај проблем треба системски решити у интересу наших најмлађих чланова друштва.

Нинослав Гирић је као члан Радне групе подсетио да су многе представке ранијег датума и да су неке од њих већ решене, те је изразио наду да ће се убудуће слични проблеми брже решавати. Такође, похвалио је рад РФЗО јер је у вези са претходно поменутим случајем показао разумевање.

Државни секретар у Министарству здравља проф. др Берислав Векић осврнуо се на следеће представке и изнео свој став: поводом апела родитеља да се њиховој тешко оболелој деци омогући лечење у иностранству, сложио се да треба размотрити могућност да се Правилник о условима и начину упућивања осигураних лица на лечење у иностранство прошири и другим дијагностичким категоријама које су потврђене мишљењем стручног конзилијума здравствене установе, односно да критеријум стручног мишљења о могућностима лечења у Србији буде доминантан за одобрење лечења oсигураника у иностранству; поводом незадовољства лекара специјалиста и виших медицинских сестара у служби кућног лечења Дома здравља ''Звездара'' са коефицијентаом за обрачун и исплату плата, навео је да ово више академско звање није препознато у постојећој номенклатури звања и да постоји обавеза да се сва академска звања уврсте кроз платне разреде у наш здравствени систем, као и да јасније дефинишу наставни програми у свим медицинским школама; поводом указивања на проблем недостатка специјалиста из одређених грана медицине, рекао је да ће ускоро бити дозвољене волонтерске специјлизације и укинуте две године клиничког стажа, чиме ће се решити актуелни проблем старосне структуре здравственог кадра, посебно у областима патологије, педијатрије и анестезије у којима велики број запослених лекара ускоро одлази у пензију; поводом апела Друштва мултипле склерозе Војводине да Атомска бања Горња Трепча постане саставни део Плана мреже здрвствених установа у државној својини, како би оболели од ове тешке болести остварили рехабилитацију на терет РФЗО-а имајући у виду да се у овој бањи постижу најоптималнији резултати у лечењу исте, изнео је став да је Фонд уговором са овом бањом могао регулисати то питање у интересу великог броја оболелих од ове болести, којих има око пет хиљада у нашој земљи и то највише међу младима. Будући на велики број актуелних тема, сугерисао је да би приликом следећег разматрања ове тачке дневног реда на седнице Одбора требало позвати представнике Фонда, како би се убрзало решавање одређених проблема.

Председница Одбора проф. др Славица Ђукић Дејановић је констатовала да предлог Радне групе треба допунити са следећа два предлога: иницијативом Одбора да се организује састанак са РФЗО-ом како би се размотрила могућност да се Правилник о условима и начину упућивања осигураних лица на лечење у иностранство прошири и другим дијагностичким категоријама које су потврђене мишљењем стручног конзилијума здравствене установе, односно да критеријум стручног мишљења о могућностима лечења осигураника у Србији буде доминантан за одобрење лечења oсигураника у иностранству; као и сугестијом Одбора да се у кординацији Министарства здравља и РФЗО-а размотри могућност, да се у оквиру расположивих средстава, узимајући у обзир стручно мишљење, осигураницима обезбеди медицинска рехабилитација у бањско-климатским лечилиштима које постижу најоптималније резултате у побољшању здравственог стања и отклањања функционалних сметњи, без обзира на власничку структуру бањско-климатских лечилишта.

Одбор је већином гласова (14 гласова за, један није гласао од 15 присутних) усвојио предлог Радне групе, допуњен са два нова претходно изнета предлога.

Трећа тачка дневног реда – **Разно**

Председница Одбора проф. др Славица Ђукић Дејановић обавестила је Одбор да је стигао позив за учешће на конференцији Центра за самостални живот особа са инавлидитетом Србије, чија је председница Гордана Рајков, на којој ће бити представљен Национални извештај о законодавном и институционалном оквиру и спровођењу Конвенције о правима особа са инавлидитетом у Републици Србији. Конференција ће се одржати 10. и 11. јула 2014. године у Београду. Позвала је чланове Одбора да се пријаве за учешће на овој конференцији, у циљу унапређења права ових особа и квалитета њиховог живота. Присуство на овој конференцији, поред председнице Одбора, потврдили су проф. др Душан Милисављевић, др Весна Ракоњац и др Драгана Баришић.

Радослав Јовић је изнео предлог да се на некој од наредних седница овог одбора спроведе јавна расправа на тему положаја лекара и медицинског особља који раде у приватном сектору, а имајући у виду чињеницу да у тешкој економској ситуацији у којој се налази наша земља овај сектор запошљава знатан број стручних кадрова и да према неким проценама на располагању има опрему за рад у вредности од око 1,5 милијарди евра, те да као такав представља значајан људски и материјални потенцијал који у већој мери треба укључити у систем наше здравствене заштите. Осврнуо се на претходну тачку дневног реда и додао да би се многи од наведених проблема можда могли решити када би се приватни сектор на институционалан начин укључио у здравствени систем, те можда многи пацијенти не би морали да траже спас ван границе, за шта РФЗО издваја огромна средства.

Мр. др Љубица Мрдаковић Тодоровић је присутним члановима Одбора као и представнику Министарства здравља пренела молбу Удружења за клиничку биохемију да се сагледа и реши њихов проблем лиценцирања, односно да се изједначе по условима лиценцирања са њиховим колегама медицинске и фармацеутске струке, подсетивши да је ово питање постављала и у претходном сазиву.

Државни секретар у Министарству здравља проф. др Берислав Векић је у вези са претходним питањем рекао да је одржао састанак са поменутим удружењем, као и са удружењем хемичара, те је навео да постоји административна неусаглашеност између ове две групације која се мора решити да би се започело лиценцирање стручњака из областти клиничке биохемије.

Председница Одбора проф. др Славица Ђукић Дејановић је у вези са номиновањем звања у здравству подсетила да ће у складу са европским актима сва ова звања у здравству морати да се стандардизују и нагласила да на то треба обратити пажњу приликом решавања овог питања. Такође, сматра да приватни сектор треба активније укључити у наш здравствени систем у циљу његовог бољег и економичнијег функционисања истог, те је подсетила да је РФЗО прихватио изједначавање ова два сектора у области фармације, као и да су се повољни ефекти ових одлука већ показале. Сматра да треба подржати иницијативу да Одбор на некој од наредних седница расправља о положају приватног сектора у здравственом систему Србије.

Поводом ове тачке дневног реда није било више предлога ни дискусије.

Седница је завршена у 16, 10 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић